
JOHDANTO


Kuuluin kauan sitten kaveriporukkaan, joka harrasti intohimoisesti elokuvia ja alkoi säännöllisin väliajoin kokoontua katsomaan niitä porukalla pitkinä yli yön kestävinä maratoneina. Vuosien 1991 ja 2012 välisenä aikana ehdimme katsoa yhteensä 724 pitkää draamelokuvaa sekä niiden lisäksi toista sataa dokumentti- ja lyhytelokuvaa.


Tyypillisesti katseluputki avautui myöhään lauantai-iltapäivänä ja sulkeutui vasta sunnuntaiaamuna. Katsottujen elokuvien pituudesta riippuen niitä ehdittiin nähdä kahdeksasta kymmeneen kappaletta, tosin katsojien vireys ei ollut välttämättä koko tuota aikaa parhaalla mahdollisella tasolla.


Vaikka kaveriporukan kanssa katselu päättyi, minua viehätti yhä ajatus katsella elokuvia pidempinä putkina kerrallaan. Vain kolme kuukautta viimeisen yhteisen elokuvamaratonin jälkeen aloitin omat henkilökohtaiset pikkumaratonini, jotka aluksi käsittivät tyypillisesti vain kolme elokuvaa ja kestivät suunnilleen viidestä viiteen ja puoleen tuntia per ilta.


Myöhemmin laajensin formaattia ja olen nyt jo pitkään katsonut elokuvia noin seitsemän tunnin ja viidentoista minuutin mittaisissa putkissa. Pääsääntöisesti tuossa ajassa ehtii katsoa neljä elokuvaa, toisinaan vain kolme jos katsottavat nimikkeet ovat kovin pitkiä. Toisinaan jopa viisi jos kaikki kestävät vain vajaat puolitoista tuntia, mutta tämä on varsin harvinaista.


Omat elokuvaputkeni ovat tätä kirjoitettaessa (toukokuun lopussa 2025) jatkuneet säännöllisinä pian jo kolmentoista vuoden ajan. Niiden suorituspaikka on kotini kellarikerros, jonne on rajattu likimain 24 neliömetrin laajuinen kotiteatteri. (Tilaa olisi enemmänkin, mutta projektorin valovoima asettaa rajoituksia sille, miten suurelta kankaalta elokuvia kannattaa katsoa.)


Elokuvat heijastuvat 150-tuumaiselle valkokankaalle, joka täyttää yhden seinän lähes kokonaan. Käytössä on järjestyksessä jo kolmas projektori, joka toistaa natiivia 4K-kuvaa ja 7.1 -kanavainen surround-kaiutinsetti. Soittimina toimii pino 4K UHD ja blu-ray -levysoittimia sekä Apple TV 4K -mediatoistin. Kotiteatterivahvistin tukee kaikkia monikanavaisia ääniformaatteja Dolby Atmos mukaan lukien.


Elokuvaan keskittyminen yksin tällaisessa ympäristössä ei häviä paljoakaan vastaavalle kokemukselle kaupallisessa elokuvateatterissa. Itse asiassa se jopa päihittää sen monessa suhteessa, koska paikalla ei ole häiritsevää muuta yleisöä potkimassa istuintani, leikkimässä puhelimellaan tai hölisemässä keskenään. Lisäksi käytössäni on pausenäppäin taukoja varten.


Jatkettuani näitä yhden hengen elokuvamaratoneja tarpeeksi kauan mieleeni tuli, että voisin kirjoittaa niistä myös arvioluonteisia muistiinpanoja. Niitä alkoi vähitellen kertyä kirjoiksi asti. Vuonna 2024 niitä valmistui kaksikin kappaletta: CineActive 1 julkaistiin heinäkuussa ja CineActive 2 joulukuussa. Kädessäsi on nyt sarjan kolmas kirja, jonka syntytarina on aivan samanlainen kuin kahden ensimmäisenkin.


Myös tämä kolmas kirja sisältää pääosin yksityisten maratonieni aikana katsomieni elokuvien arvioita. Arvostelujen ote on ajoittain hyvinkin kaukana vakavasta; ne on monin paikoin kirjoitettu kieli tukevasti poskessa.


Erityisesti tämä koskee elokuvia, joiden arvioihin olen poiminut asioita vanhojen, isommalla porukalla pidettyjen maratonien aikana tekemistäni muistiinpanoista. Esimerkiksi valtaosa teksteistä Shriek of the Mutilatedista (1974) Alone in the Darkiin (1982) on juuri tällaisia tapauksia, mitä ei liene lukiessa kovin vaikea huomata.


Jokaisen arvion ohessa on tieto käsiteltävän elokuvan viimeisimmästä katselupäivämäärästä sekä tieto katsotusta versiosta: levyn formaatti tai streaming-palvelu jota käytin. Lisäksi elokuvista on vakioidusti näkyvillä sen nimi, ohjaaja, pääosien näyttelijät, valmistusmaa ja -vuosi, sekä oma arvioni elokuvasta asteikolla 1 – 10, jonka tarkempi määrittely on seuraavalla sivulla.


Kuten aiemmissakin kirjoissa, elokuvat on myös nyt aseteltu ikäjärjestykseen siten, että aloitetaan vuosikymmenten takaa ja päädytään aivan lopussa kaikkein uusimpiin teoksiin. Järjestyksen oikeellisuus on tarkistettu IMDb:n (Internet Movie Database) mainitseman ensi-iltapäivän perusteella. Vanhin elokuva tällä kertaa on 1. heinäkuuta 1959 ensiesityksensä saanut North by Northwest ja uusin maaliskuun lopussa 2025 julkaistu A Working Man.


Arvosteluasteikko on seuraava:





	10

	Mestariteos!





	9

	Loistava





	8

	Erittäin hyvä





	7

	Melko hyvä





	6

	Tyydyttävä





	5

	Siedettävä





	4

	Melko huono





	3

	Erittäin huono





	2

	Tyrmistyttävän huono





	1

	Jätettä







Jokaisen arvion alussa on infolaatikko ja kuva joko elokuvan julisteesta tai videojulkaisun kannesta, pääsääntöisesti jälkimmäisestä. Lisäksi olen käyttänyt arvioiden ohessa seuraavanlaisisa symboleita tarpeen mukaan:

	Tämä symboli tarkoittaa, että arviotekstissä on käytetty poliittisesti epäkorrekteja ilmaisuja, joista on mahdollista triggeröityä. Etenkin nuorten lukijoiden kannattaa varoa.

	Tämä symboli tarkoittaa, että arviotekstissä avataan elokuvan tapahtumia niin yksityiskohtaisesti, että se saatetaan kokea spoilaamisena. Jos et ole nähnyt elokuvaa, varo.







Koska tämänkertaiseen kirjaan osui vain yksi elokuva sekä 1950- että 1960-luvulta, yhdistin ne samaan kokonaisuuteen 1970-luvun kanssa. Muuten etenemme kirjassa vuosikymmen kerrallaan. Etenkin 1980-lukuun pureudutaan tällä kertaa laajasti ja perusteellisesti.


Näillä johdantosanoilla, tervetuloa jälleen CineActiven maailmaan!










1950-, 1960- JA 1970-LUVUT





	
NORTH BY NORTHWEST


USA 1959


Ohjaus: Alfred Hitchcock


Pääosissa: Cary Grant, Eva Marie Saint, James Mason Katsottu: 22.4.2025


Formaatti: 4K Ultra HD

North by Northwest, suomenkieliseltä nimeltään Vaarallinen romanssi, kuuluu jännäriklassikoistaan tunnetun Alfred Hitchcockin viihdyttävimpiin elokuviin. Siitä tulikin ohjaajan koko uran siihen mennessä toiseksi suurin hitti maailmanlaajuisella lipunmyynnillä mitattuna – vain Rear Window (1954) jäi sen edelle (1960 valmistunut Psycho ohitti myöhemmin molemmat). IMDb:n kaikkien aikojen parhaiden elokuvien listalla se on tätä kirjoitettaessa sijalla 106.


Cary Grant on newyorkilainen mainosmies Roger Thornhill, joka on juuri aloittamassa palaveria keskellä Manhattania sijaitsevassa ravintolassa tullessaan yllättäen aseella uhaten kaapatuksi kahden ilmeettömän mutta rikollisilta vaikuttavan miehen auton takapenkille.


Thornhill viedään kaupungin ulkopuolella sijaitsevaan ylelliseen kartanoon, jossa häntä uhkailevat aristokraattisen oloinen, nimensä toistaiseksi vielä salassa pitävä Vandamm (James Mason) sekä tämän palavasilmäinen ja tuikeailmeinen apulainen Leonard (Martin Landau). Nämä kutsuvat Thornhilliä nimellä Kaplan; vaikuttaa siltä, että he ovat vain erehtyneet henkilöstä.


Se ei kuitenkaan merkitse heille mitään. Thornhillin vakuutteluja ei uskota vaan hänet juotetaan väkisin humalaan ja istutetaan kovaa vauhtia kulkevan Mercedeksen rattiin tarkoituksena lavastaa miehen kuolema auto-onnettomuudessa.


Thornhill kuitenkin pelastuu ja selvittelee loppuelokuvan ajan kuka onkaan Kaplan, miksi tästä pyrittiin niin kovasti eroon ja mistä ylipäänsä on kysymys. Aisaparikseen mies saa vaalean kaunottaren nimeltä Eve Kendall (Eva Marie Saint), johon hänen on vaikea olla ihastumatta yhteisellä yöjunamatkalla kohti Chicagoa. Myös naisella on omat salaisuutensa.


North by Northwest ei mielestäni ala kovin hyvin. Thornhill esitellään katsojalle hiukan ylimielisenä ja omahyväisenä päällepäsmärinä, jollainen menestynyt elokuvatähti Cary Grant saattoi näihin aikoihin olla oikeastikin. Vielä tultuaan Vandammin ja Leonardin kaappaamaksikin tämä näyttää mieltävän itsensä kukoksi tunkiolla.


Vähitellen elokuvan vaatustamaton, seikkailuhenkinen imu vie kuitenkin mukanaan ja sen parissa alkaa viihtyä Grantista huolimatta. Sen pitkän ja nautittavan yöjunajakson lisäksi klassisia tilanteita ovat juoksu avoimella maaseudulla kaksitasolentokonetta pakoon sekä kiipeily Mount Rushmoren monumentin ympärillä ja päällä, ja kumma kyllä nämä molemmat on saatu ikuistettua myös levynkanteen.


Katsomani amerikkalaisen 4K UHD:n kuva oli ensiluokkainen. Jonkin verran rakeisuutta siinä hetkittäin oli, siis hiukan häiriöksikin asti, mutta pääosin masteroinnissa oli tehty loistavaa työtä. Suositeltava hankinta Hitchcockin ystäville.





	CAT BALLOU


USA 1965


Ohjaus: Elliot Silverstein


Pääosissa: Jane Fonda, Lee Marvin, Michael Callan Katsottu: 12.1.2025


Formaatti: Blu-ray

Elliot Silversteinin ohjaama lännenkomedia Cat Ballou oli yksi vuoden 1965 yllätyshiteistä. Nuoren ja hehkeän Jane Fondan tähdittämä elokuva huomioitiin peräti viidellä Oscar-ehdokkuudella, joista Lee Marvinin miessivuosa realisoitui voitoksi asti.


Vuosi on 1894. Fonda on Catherine ”Cat” Ballou, nuori nainen joka saapuu elokuvan alussa Wyomingissa sijaitsevaan Wolf Cityn kaupunkiin, jossa hänen isällään Frankiella (Kummisedän alkupuolen epäonnisena hevoskasvattajana tuttu John Marley) on ranchi. Sillä on pahantahtoisia havittelijoita. Kun Frankie ammutaan, on Catin ryhdyttävä lainsuojattomaksi voidakseen puolustaa oikeuksiaan. Tässä häntä auttaa viinaanmenevä pyssysankari Kid Shelleen, jonka roolissa jämeriä ja kivikasvoisia toiminnan miehiä yleensä näyttelevä Marvin saa todella irrotella.


Näin Cat Balloun alun perin nuorena poikana televisiossa; vuosi oli joko 1978 tai 1982. Se oli minusta tavattoman hauska ja viihdyttävä elokuva, ja omistin sen sittemmin myös DVD:nä. Nyt kun saataville oli tullut amerikkalainen blu-ray, hankin sen tietenkin pikaisesti hyllyyni, mutta jouduin hieman yllättäen pettymään.


Ollakseen missään suhteessa uskottava Cat Ballou on vähän liian lapsellinen elokuva. Melkein sietämättömän siitä tekevät Nat King Colen ja Stubby Kayen banjoa soittavat musikantit, jotka tulevat tämän tästä kuviin kommentoimaan juonen etenemistä heikkotasoisten laulujen lyriikkojen kautta. Sinänsä hienon roolin tekevän Marvinin hahmo Kid Shelleen on myös aivan liian rappiolla, jotta hänen voisi uskoa pystyvän auttamaan ketään missään muussa kuin viinapullon tyhjentämisessä.


Elokuva ei kokonaisuutena ole ihan kauhean huono, mutta se jää silti todella kauas nuoruuden kultaamista muistoista. Blu-ray on kuitenkin laadultaan erinomainen.


•


[image: ]

Näin Richard C. Sarafianin ohjaaman ”kaikkien aikojen kaahauselokuvan” Vanishing Point ensimmäistä kertaa televisiosta 17. huhtikuuta 1982 ja olin välittömästi vaikuttunut. Pelkkä autokaahaus minua ei olisi edes kiinnostanut, mutta elokuvan välittämä ajankuva mukaan lukien tarinan välittämät erilaiset epäoikeudenmukaisuudet tekivät silloin suuren vaikutuksen.





	
VANISHING POINT


USA 1971


Ohjaus: Richard C. Sarafian


Pääosissa: Barry Newman, Cleavon Little, Dean Jagger Katsottu: 22.3.2025


Formaatti: Blu-ray

Ohjaaja Sarafian (1930–2013) on esiintynyt myös näyttelijänä mm. CineActive 2:ssa arvioidussa modernin neo noir -klassikossa Bound (1996), jossa hänet nähtiin mafiapomo Gino Marzzonen roolissa.


Yhtenä Vanishing Pointin inspiraatioista on selkeästi toiminut moottorikäyttöisen tie-elokuvan todellinen klassikko, vajaat kaksi vuotta ennen sitä ensi-iltansa saanut Easy Rider (1969), jonka päähenkilöt olivat samalla tapaa anti-establishment -henkisiä, varsin hippimäisiä vapaita sieluja.


Vanishing Pointin päähenkilö Kowalski (Barry Newman) ei ole missään nimessä hippi, mutta vaikuttaa muuten irtaantuneen perinteisen yhteiskuntajärjestyksen pidäkkeistä. Entisenä kilpa-ajajana hän on ehtinyt kisata moottoripyörillä ja autoilla sekä toimia poliisinakin ennen päätymistään uusien autojen toimituskeikkojen pariin.


Välittömästi tehtyään edellisen keikkansa Kowalski saa seuraavan: uudenkarhea valkoinen vuoden 1970 Dodge Challenger tulee ajaa Coloradon Denveristä Kalifornian San Franciscoon. Toimeksiantaja kehottaa miestä lepäämään ennen lähtöä edes vähän, mutta Kowalski elää kuin viimeistä päivää: ei muuta kuin piristeitä naamaan ja menoksi.


Tämänkertainen keikka muodostuu aiempia hektisemmäksi Kowalskin lyötyä vetoa siitä, että ehtisi perille tiettyyn kellonlyömään mennessä kahden vuorokauden kuluttua. Ja hektisyys vain yltyy kun Kowalski saa peräänsä poliisit, joiden on vaikea pysyä rouheasti ärjyvän muskeliauton perässä – etenkin kun sitä ohjaa entinen kilpaajaja.


Kowalskin alun alkaen käynnistämä auton toimitus muuntuu symboliseksi kamppailuksi vapaudesta, kun tämä karistaa kannoiltaan itseään takaa ajavan poliisiauton toisensa jälkeen samalla kun musta radio-DJ Super Soul (rooliinsa viimeisen päälle uppoutuva Cleavon Little, Blazing Saddles) yllyttää häntä eteenpäin punaniskojen seuratessa tapahtumia radioaseman edustalla tuijotellen, naama norsunvitulla.


Tähän irtautumiseen (tuohon maailmanaikaan aivan varmasti) ahdistavista yhteiskunnan pidäkkeistä kohti vapautta on yllättävän helppo samaistua, vaikka Kowalskin luonteenpiirteitä ei elokuvassa juurikaan tarkenneta. Motiivit ymmärtää, miestä itseään ei. Viimeistään siinä vaiheessa kun punaniskat tunkeutuvat radioasemalle kesken Super Soulin ohjelman pahoinpitelemään sekä tämän että hänen tuottajansa elokuvan sanoma selkiytyy.


Kowalskin taustat piirretään taiten lyhyinä takaumina, jotka kertovat hänestä riittävästi. Moottoriurheilu, loukkaantuminen sen parissa, liika kunniallisuus poliisina, potkut siksi että yrittää toimia oikein, aidon rakkauden löytäminen ja katkera menetys, päätyminen hylkiönä halpahintaisiin hanttihommiin.


On helppo havaita, ettei Kowalskilla ole enää mitään menetettävää, eikä mitään minkä vuoksi jatkaa elämistä. Mutta Dodge Challengerin konepellin alla ärjyy suuritehoinen V8, tie edessä on avoin ja ainakin näennäinen vapaus tulee saavutetuksi nopeassa liikkeessä kohti pakopistettä, vanishing pointia.


Oli ihan hilkulla, etten päättänyt nostaa elokuvan pisteitä täyteen kymppiin, mutta ehkä se olisi ollut lievää liioittelua kun sitä vertaa muihin täydet pisteet ansainneisiin elokuviin. Ysissä se on ollut heti ensikatselustaan alkaen keväällä 1982. Vanhan suomalaisen blu-rayn kuvanlaatu on kaukana huipputasosta, mutta ajaa kuitenkin asiansa.


•


Clint Eastwood profiloitui 1960-luvulla italialaisten lännenelokuvien sankariksi. Vuosikymmenen vaihduttua hänestä tuli myös nykyaikaan sijoittuvien kovapintaisten poliisielokuvien tähti, kun jouluksi 1971 Amerikan teattereihin tuli hänen uutuuselokuvansa Dirty Harry.





	
DIRTY HARRY


USA 1971


Ohjaus: Don Siegel


Pääosissa: Clint Eastwood, Andrew Robinson, Harry Guardino Katsottu: 16.5.2025


Formaatti: 4K Ultra HD

Elokuvan nimihenkilö on sanfranciscolainen poliisietsivä Harry Callahan (Eastwood), jonka käsitys lainvalvonnasta perustuu suoraviivaiseen police brutalityyn. Elokuvan alussa hänen nähdäänkin katkaisevan pankkiryöstäjien paon yksinkertaisesti ampumalla näitä Magnum .44 -käsiaseellaan (”the most powerful handgun in the world, and can blow your head clean off”) keskellä kirkasta päivää ja vilkasta katua, sivullisille aiheuttamastaan hengenvaarasta piittaamatta.


Jotta Callahanille saataisiin riittävän vaikea vastus, San Franciscon kaupunki alkaa saada uhkaavia kiristyskirjeitä täysin sekopäiseltä murhaajalta, joka käyttää itsestään nimimerkkiä Scorpio. Andrew Robinson näyttelee tätä latvakakkosta niin vakuuttavasti, että hänellä oli suuria vaikeuksia saada rooleja enää myöhemmin. Oscarin arvoinen suoritus. Hellraiserin (1987) pääosaan hän sentään sittemmin pääsi.


Scorpio ampuu sumeilematta täysin syyttömiä sivullisia kiikaritähtäimellä varustetulla kiväärillään ja uhkaa jatkaa toimintaansa niin kauan kunnes kaupunki maksaa hänelle 100 000 dollarin korvauksen lopettamisesta. Yksi elokuvan oudoimmista tilanteista on kohtaus, jossa pormestari (John Vernon) aivan tosissaan voivottelee, miten vaikeaa tällaisen pikkusumman kokoon saaminen olisi San Franciscon kokoiselle kaupungille.


Samaan aikaan Callahan on saamassa vasten tahtoaan poliisiparin, joka on meksikolaista sukujuurta oleva Chico (Reni Santoni). Elokuva seuraa alkupuolellaan tämän kaksikon muutakin poliisityötä, mutta lopulta joudutaan keskittymään Scorpion kiinni saamiseen, missä likainen Callahan joutuu venymään parhaimpaansa.


Dirty Harry välittää sanomaa, jonka mukaan yhteiskunta antaa liikaa oikeuksia pahantekijöille ja että oikea tapa toimia voisi kenties olla antaa lainvalvojien toimia suoraviivaisemmin, murskaten pahikset ennen kuin nämä ehtivät satuttaa viattomia. Tätä sanomaa korostaakseen se on sitten luonut Scorpion, jonka absoluuttinen pahuus on täysin epärealistista, mutta jota vastaan mikään lievempi toimintatapa ei tosiaankaan toimi.


Elokuva siis ikään kuin oikeuttaa oman sanomansa luomalla vääristyneen kuvan todellisuudesta ja antaen ymmärtää sen olevan normi. Tämä on varsin taitava tapa kirjoittaa ja saa katsojankin vähän nauttimaan siitä miten Callahan antaa Scorpiolle ansionsa mukaan. Elokuvan maailmankuva jää silti kuitenkin vain vaivoin piilotetun fasistiseksi.


Dirty Harryn yhdessä kohtauksessa Scorpio päästetään vapaaksi sen takia, että todisteet tätä vastaan oli hankittu laittomin keinoin, ilman etsintälupaa. Tämä ei näyttäisi olevan ongelma enää Trumpin Yhdysvalloissa, jossa ihmisiä voidaan vangita ja karkoittaa maasta ilman minkäänlaista oikeuskäsittelyä. 1970-luvun alussa oli selvästi vielä toisin.


Dirty Harryn ensimmäinen tv-esitys Suomessa 2. heinäkuuta 1984 sai aikaan aivan jumalattoman hässäkän. Yleisönosastot täyttyivät tuolloin ankeuttajien kauhistelusta siitä, miten tällaisen väkivaltasaastan esittäminen saattoi olla sallittua, ja vielä Ylen normaalisti niin sävyisällä ykköskanavalla. Muistan hyvin, miten luin näitä vuodatuksia silmät ällistyksestä soikeana.


Kiihkeimmät kirjoittajat suorastaan allekirjoittivat olevansa reservin upseereita merkiksi siitä että ovat oikeasti kovia jätkiä, mutta sitten kuitenkin vastustivat väkivaltaisen elokuvan esittämistä televisiossa. Maamme oli noihin aikoihin todella pimeä, keskustalais-agraarinen helvetti. Olkaa iloisia, jos ette ehtineet kärsiä noista pimeistä ajoista.


Omasta mielestäni Dirty Harry on oikein napakasti toteutettu poliisifilmi, olkoonkin etten ole koskaan ollut siitä aivan niin innostunut kuin moni muu tuntuu olevan. Kuten hyvin tiedetään, Callahan seikkaili vielä neljässä jatko-osassa jotka kaikki olivat minusta hyvin keskinkertaisia. Mutta tämä alkuperäinen on hyvä.


Dirty Harryn keväällä 2025 julkaistu 4K UHD on oikein laadukasta työtä. Kuva on skarppi silloin kun on valoisaa, mutta varsin moni kohtaus tapahtuu kyllä pimeässä. Niissä kohdin huomaa, ettei tuon ajan filmi onnistunut tallentamaan näkymiä läheskään niin hyvin kuin nykyaikaiset digikamerat.





	PLAY IT AGAIN, SAM


USA 1972


Ohjaus: Herbert Ross


Pääosissa: Woody Allen, Diane Keaton, Tony Roberts Katsottu: 4.3.2025


Formaatti: Blu-ray

Yksi Woody Allenin parhaista elokuvista on hänen omaan näytelmäänsä perustuva Play It Again, Sam. Sen blu-ray -julkaisua saatiin odotella todella pitkään. Hänen likipitäen kaikki muut huipputyönsä on saatu HD-formaattiin jo kauan sitten, kun taas tämä varhaistyö julkaistiin levynä vasta helmikuussa 2025.


Viive liittyi ehkä siihen, että kyseessä on blu-ray -formaattiin aika nuivasti suhtautuneen, mutta sittemmin 4K:sta kovasti innostuneen Paramountin elokuva. Julkaisu on studion Kino Lorberille lisensoima. Oli miten oli, hyvää kannatti odottaa.


Play It Again, Sam on varsin poikkeuksellinen Allenin elokuvien joukossa. Kuten edellä jo mainittiin, se pohjautuu näytelmään, jonka Allen on itse sovittanut käsikirjoitukseksi. Julkaisun takana on siis poikkeuksellisesti Paramount. Ohjaaja ei poikkeuksellisesti ole Allen itse vaan Herbert Ross. Tapahtumapaikkana ei poikkeuksellisesti ole Manhattan vaan San Francisco.


Allen itse on neuroottinen (tietenkin) 29-vuotias kirjoittaja ja elokuvakriitikko Allan Felix, jonka angstisuus on noussut aivan uudelle tasolle hänen vaimonsa Nancyn (Susan Anspach) päätettyä jättää hänet. Tilanteen käsittelemisessä häntä auttaa ystäväpariskunta Linda (Diane Keaton) ja Dick (Tony Roberts).


Allan haluaisi löytää uuden suhteen, mutta hänen liki täydellinen itsevarmuuden puutteensa osoittautuu haasteeksi. Hänen apunaan on tosin mielikuvitusystävä Humphrey Bogart (Jerry Lacy), joka saapuu kuviin Allanille vaikeimmilla hetkillä. Sinkkumarkkinoilla luoviminen ei silti ole helppoa, eivätkä Bogartin yli-itsevarmat ohjeetkaan tunnu aina kaikkein parhaiten sopivilta Allanin kaltaiselle hermokimpulle.


Play It Again, Sam on Woody Allenin mielestäni hauskin elokuva. Se on julkaistu ohjaajan tuotannon alkupään anarkististen komediaklassikkojen, kuten Take the Money and Run (1969) ja Love and Death (1975) puolivälissä. Se ei ole aivan yhtä kreisi kuin nuo kaksi, mutta esimerkiksi Allanille järjestetyt treffit söpön Sharonin (Brian De Palman Sistersistä tuttu Jennifer Salt) kanssa ovat todellinen nauruun tukehduttaja, ja loistavia komediajaksoja riittää läpi elokuvan.


Lopulta Allan tajuaa katsojalle jo alussa selvinneen asian: hänen neuroottisuutensa löytäisi aivan täydellisen vastaparin Lindasta, joka on kuitenkin hänen parhaan ystävänsä vaimo. Pitäisikö parin edistää asiaa jotenkin? Lisää komediallisia tilanteita seuraa, kun Bogart pyrkii opastamaan Allania vuorostaan Lindan iskemisessä.


Upean elokuvan HD-toteutus ei valitettavasti juurikaan hivele silmiä. Kuva on koko ajan hyvin pehmeä ja melko rakeinenkin. Se on totta kai silti selkeä parannus vanhaan DVD-julkaisuun, eikä päivitys missään nimessä kaduta.


•


CineActive 1:ssä arvioitiin nuoren tähtiohjaaja Steven Spielbergin aivan ensimmäinen pitkä elokuva Duel (1971), joka oli televisiolle tehty jännäri autoilevaa myyntimiestä takaa ajavasta tappajarekasta. Tuon elokuvan 4K-julkaisu tuli saataville marraskuussa 2023.


Osapuilleen vuotta myöhemmin 4K-vuorossa oli Spielbergin ensimmäinen teatterilevitykseen tekemä elokuva, komeasti laajakangasformaatissa kuvattu Zanuck/Brown -tuotanto The Sugarland Express.





	
THE SUGARLAND EXPRESS


USA 1974


Ohjaus: Steven Spielberg


Pääosissa: Goldie Hawn, William Atherton, Michael Sacks Katsottu: 5.12.2024


Formaatti: 4K Ultra HD

Se valmistui kolmisen vuotta Duelin jälkeen ja edelsi ohjaajan seuraavan vuoden isoa kesähittiä Jaws.


Parhaan naissivuosan Oscarin viisi vuotta aiemmin elokuvasta Cactus Flower voittanut Goldie Hawn (joka nähtiin sittemmin myös elokuvassa Foul Play) on työväenluokkainen blondi Lou Jean Poplin. Tämä tulee tapaamaan miestään Clovisia (William Atherton, Die Hard 1 - 2) kevyesti vartioituun vankilaan, jossa tämä on valmistautumassa neljän kuukauden päässä koittavaan vapautumiseen.


Nyt ei ole käytettävissä neljää kuukautta, vaan Clovisin on karattava heti. Molempien vanhempien kärsiessä lyhyttä vankeustuomiota pikkurikoksista heidän kaksivuotias poikansa Langston on nimittäin otettu huostaan ja annettu uusille kasvatusvanhemmille. Clovis ja Lou Jean ovat vaarassa menettää tämän pysyvästi, elleivät he ensi tilassa matkusta Teksasin toisella laidalla sijaitsevaan Sugarlandiin osoittamaan olevansa kykeneviä hoitamaan omaa lastaan.


Minimaalisesti vartioidusta vankilasta pakeneminen on vielä melko helppoa, mutta sen jälkeen kaksikko joutuu epäonnisen tapahtumasarjan seurauksena kaappaamaan poliisiauton, jota ajaa nuori konstaapeli Slide (Spielberg-lookalike Michael Sacks). Kun mitään muuta ajoneuvoa ei ole käytettävissä, kaksikko päättää aseella uhaten vaatia Slidea ajamaan heidät Sugarlandiin poliisiautollaan.


Seuraa yllättävänkin koskettava matka läpi Teksasin, kun tutustumme vähitellen päähenkilöihin havaiten heidän olevan pohjimmiltaan vain harmittomia, suorastaan sympaattisia epäonnistujia. Kaapatusta poliisiautosta matkalla kohti huostaanotetun lapsen uutta kotia kasvaa ilmiö, josta media tiedottaa ja jota suuri yleisö seuraa.


Autoa seuraavat kuitenkin paitsi poliisivoimat pitkänä letkana, myös heitä pahaenteisemmät voimat. Ei ole ollenkaan varmaa, että kaikki tulee päättymään hyvin Lou Jeanin ja Clovisin lopulta päästessä pienen poikalapsensa luokse.


The Sugarland Expressin upeasta kuvauksesta vastaa tuon taiteenlajin legenda Vilmos Zsigmond (1930–2016), joka palkittiin sittemmin Oscarilla Spielbergin myöhemmästä elokuvasta Kolmannen asteen yhteys (1977). Käsikirjoitus annostelee upeasti arkipäivän komediaa, nasevaa sanailua ja koskettavia tilanteita. Elokuvan loppuratkaisu lyyrisine päätöskuvineen teki minuun suuren vaikutuksen jo ensikatselulla televisiosta elokuun alussa 1984 ja se on kestänyt uusinnatkin hyvin.


Ostin The Sugarland Expressin amerikkalaisen version, mutta siltä löytyi kuitenkin tekstit suomeksi kuten muillakin pohjoismaiden kielillä, samaan tapaan kuin Signsista (CineActive 2), The Terminatorista ja Companionista (molemmat käsitellään jäljempänä). Ilmeisesti studiot painavat nykyään identtiset levyt kaikkialle maailmaan.


4K-kuvan laatu on ajoittain melko hyvä, mutta suurimman osan aikaa ei harmittavasti juurikaan blu-raytä parempi.


•

Newyorkilainen Michael Findlay julkaisi vuonna 1975 pahamaineisen halpiselokuvan nimeltä Snuff, josta sittemmin johdettiin nimi kuvitteellisille elokuville, joissa ihmisiä tapetaan oikeasti. Snuffia varta vasten markkinointiin sillä, että joku taidettiin tosiaan lopussa tappaa – niin ei toki tehty, mutta väitteeseen uskottiin riittävissä määrin sensaation aikaansaamiseksi, mikä sitten johti jonkinmoiseen kaupalliseen menestykseen sekä tietenkin kulttimaineeseen.


Snuff oli valmistunut pääosin jo vuonna 1971 nimellä The Slaughter. Vuonna 1975 sen loppuun ainoastaan lisättiin ylimääräinen ”tappokohtaus”, minkä jälkeen teos julkaistiin uudella, provosoivalla nimellä ja mainoskampanjalla. Jos jaksaisin katsoa sen toisen kerran, tuloksena olisi yhden tai korkeintaan kahden pisteen arvio.





	
SHRIEK OF THE MUTILATED


USA 1974


Ohjaus: Michael Findlay


Pääosissa: Alan Brock, Jennifer Stock, Tawm Ellis Katsottu: 24.3.2025


Formaatti: Blu-ray

Näiden kahden version periaatteessa samasta elokuvasta välissä Findlay ehti saada valmiiksi bigfoot-elokuvan. Silläkin oli provosoiva nimi Shriek of the Mutilated eli ”silvottujen huuto”.


Elokuvan aluksi tutustumme yliopistossa opettavaan tohtori Prelliin (Alan Brock), joka valmistelee opiskelijoilleen field tripiä, hyvin samaan tapaan kuin CineActive 2:ssa arvioidussa toisessa bigfoot-kauhuelokuvassa Night of the Demon (1980). Tutustumme samalla pikaisesti muutamaan heistä.


Shriek of the Mutilated muistuttaa tässä suhteessa teinislashereita, joissa kootaan joukko teinejä syrjäiseen paikkaan, jossa heitä sitten aletaan tappaa verisin menetelmin. Tohtori Prellin opiskelijat eivät kuitenkaan ole teinejä, vaan päälle parikymppisiä nuoria aikuisia. Ja toisin kuin Night of the Demonissa, field trip ei suuntaudu metsään vaan syrjäiseen kartanoon, jonka vaiheilla bigfootin on nähty liikkuvan. Lopussa saadaan jopa ihan järkevä selitys sille, miksi oliota kiinnostaa liikkua juuri siellä.


Lähtöä edeltävänä iltana retkue meni baariin viettämään iltaa. Sinne ilmaantui ahdistuneen oloinen Spencer Ste. Claire (Tom Grail) vaimonsa Aprilin (Luci Brandt) kanssa. Kuultuaan tohtori Prellin huomenna alkavasta field tripistä mies sai hepulin. Lupasitte, ettei enää field trippejä, hän parkaisi, piti varoittelevan puheen ja alkoi sen jälkeen kitata viinaa. Kova kaveri, rutisti yhdellä kädellä pahvimukinkin.


Ensimmäinen veriteko nähtiinkin jo ennen tohtori Prellin reissun alkua, kun Ste. Clairet menivät kotiin. Siellä nähtiin oikein kunnon perheriita, kun ensin Spencer leikkasi raivoissaan vaimoltaan kurkun auki ja sen jälkeen tämä puolestaan heitti viimeisillä voimillaan pistorasiaan kytketyn leivänpaahtimen miehen kylpyveteen.


Seuraavana päivänä lähdettiin autoilemaan kohti kartanoa. Tohtori Prellin apulaisena toimi Keith Henshaw (Michael Harris), joka matkusti tohtorin kanssa käytetyn pakettiauton ohjaamossa. Opiskelijat oli tungettu sen takaosaan. Auto saapui sillalle, jonka yli oli vedetty ketju sekä kyltti, jossa luki että yksityisalue. Se piti avata, ajaa ketjun yli ja lukita auton takana uudelleen. Pahaenteistä, loukussa siis ollaan eikä apua ole helppo saada.


Perillä joukon otti vastaan toinen tohtori nimeltä Karl Werner (Tawm Ellis), joka näytti aivan valmistumisajalle tyypillisen progeyhtyeen rumpalilta. Romuluinen, kirvestä heiluttava kotiapulainen heitti tulokkaisiin pelottavan ilmeen. Hänen nimensä täytyi olla Igor. No ei, erikoisen tyypin nimi olikin Laughing Crow (Ivan Agar).


Edes tällainen isäntäväki ei säikyttänyt tulijoita, jotka tuntuivat olevan edelleen innoissaan. Naisille annettiin kartanossa oma huone ja miehet menivät toisaalle. Toisella naisista oli todella omalaatuiset silmälasit, joissa oli kuusikulmaiset linssit. Hän näytti siltä, että saattaisi olla oikea peto sängyssä. Hän otti osaa siivoamiseenkin: huiski pari kertaa luudalla pihalla ja sitten heitti sen pois. Se siitä. Hän taitaa tosiaankin olla parempi makuuhuoneessa kuin keittiössä.


Tämän jälkeen alkoivat pahaenteiset tapahtumat, kun bigfoot alkoi liikkua kartanon alueella. Sillä oli valkoinen turkki ja se juoksi todella lujaa. Väki alkoi vähetä, ja lopussa saatiin selville jotakin yllättävää molempien tohtorien taustoista.


Findlay asemoi itsensä b-elokuvaohjaajaksi, joka yrittää hieman Ed Woodin tyyliin kovasti, saaden aikaan parempaa jälkeä kuin Wood, mutta näyttäen kuitenkin kuuluvaan samaan koulukuntaan tämän kanssa. Enemmän intoa kuin taitoa. Ideoiden toteutus mieluummin lennossa kuin tarkkaan mietittynä. Leikkaukset ovat ajoittain todella hämmentäviä ja näyttelijätyö ajoittain karmivaa.


Shriek of the Mutilated saisikin varmaan vain puolet kuudesta pisteestään jos sitä arvioisi puhtaasti elokuvana, perinteisillä kriteereillä. Kuutoseen saakka se yltää siksi, että se on kuitenkin kokonaisuutena erittäin viihdyttävä katselukokemus. Kaveriporukalla kaljamukit kourassa sen viihdyttävyys noussee vielä ihan uudelle tasolle.


Vinegar Syndromen blu-ray on sen sijaan leuat loksauttavaa katsottavaa. Miten näin vanha ja varsin tuntematonkin elokuva on saatu näyttämään näin hyvältä? Käytössä on ollut erittäin hyväkuntoista materiaalia masterin tekemiseen.





	THE STORY OF O


Ranska/Länsi-Saksa/Kanada 1975


Ohjaus: Just Jaeckin


Pääosissa: Corinne Cléry, Udo Kier, Anthony Steel


Katsottu: 21.2.2025


Formaatti: Blu-ray

Ranskalainen Just Jaeckin (1940–2022) ohjasi heti ensimmäisenä pitkänä elokuvanaan hitin Emmanuelle (1974), josta tuli todellinen kulttuuriilmiö julkaisuvuosikymmenellään. Pikkutuhma eroottinen elokuva puhutti yleisöjä ja mm. poiki kokonaan oman rip-offien sarjan nimeltä Emanuelle, joita tähditti kuvankaunis Laura Gemser ja joista yhteen eli teokseen nimeltä Emanuelle and the Last Cannibals tutustumme tässä kirjassa tuota pikaa.


Kassakoneiden kilinästä päätellen tällaista tavaraa kannattaisi selvästikin tehdä lisää! Jaeckin kumppaneineen loihti valkokankaille jo seuraavana vuonna filmatisoinnin eroottisen kirjallisuuden klassikosta Histoire d’O, yhtä innokasta vastaanottoa varmastikin toivoen. Tämä suunnitelma ei kuitenkaan mennyt aivan putkeen. Sadomasokismi osoittautui liian marginaaliseksi aiheeksi suurelle yleisölle, minkä lisäksi jouduttiin sensuuriongelmiin.


Paitsi ettei elokuvasta tullut likimainkaan samanlaista ilmiötä kuin Emmanuellesta, se lisäksi kiellettiin kokonaan useissa maissa, kuten Britanniassa sekä tietenkin Suomessa. Eikä pelkästään yhdellä vaan peräti kahdella perusteella: epäsiveellisenä (kuvissa on verrattain paljon alastomuutta) ja raaistavana (naisia piiskataan ja yksi jopa merkitään polttoraudalla).


Pääosassa esiintyy kaunis nuori nainen, joka on ammatiltaan valokuvaaja ja tunnetaan pelkästään nimellä O. Hänen roolissaan nähdään Corinne Cléry, joka esiintyi sittemmin Bond-tyttönä elokuvassa Moonraker (1979). Elokuva alkaa, kun O:n komea nuori rakastaja René, jota tulkitsee unohtumattomasti Udo Kier, vie hänet seksuaalisesti alistuvan orjattaren peruskurssille outoon Roissyn linnaan. Renén motivaatio tehdä niin samoin kuin syy O:n suostumiseen jää tässä vaiheessa hiukan epäselväksi.


Kuulosti aivan siltä, kuin kohtauksen taustalla olisi alkanut soida Kauriinmetsästäjän teema, mutta ei hätää: tuskin O pakotettaisiin perillä pelaamaan venäläistä rulettia. Alastomuutta kuitenkin riitti heti aluksi, kun paljasrintaiset naiset valmistelivat O:n laajempaa esittelyä ja koeajoa varten. Saatuaan samanlaisen, rinnat paljastavan vaatetuksen kuin muilla naisilla, nahkaisen pannan kaulaan sekä nahkakahleet ranteisiin O vietiin linnan miesten kokeiltavaksi.


Kuten kirjassa, kaikki paikalla olleet miehet yhtyivät ensin uuteen tulokkaaseen. Sitten käynnistyi varsinainen koulutus: O:lle annettiin ensimmäinen kunnon ruoskinta! Läiskeen loputtua tälle tuotiin mystinen lasi, jossa oli jotakin nestettä. Oliko se tarkoitus juoda vaiko hieroa haavoihin?


Niitä, joita ihmetytti miksi O oli joutunut tähän outoon paikkaan, ihmetytti varmaan vielä enemmän kun tältä varta vasten kysyttiin, haluaako hän lähteä vai jäädä, ja hän halusi jäädä. Renén näkökulmasta kyseessä oli kurssi, ikään kuin Full Metal Jacketissa. ”An eightweek college for the phony tough and the crazy brave.” Elokuvan myöhemmissä vaiheissa nähtäisiin, miten O osaisi soveltaa oppejaan käytäntöön valmistuttuaan.


O kiinnitettiin yöksi ketjuilla seinään. Tosin production design oli kyllä tyylitellyt käytettyjen kahleiden kanssa hiukan liikaa: ei ollut vaikea huomata, että naisten käyttämät kaulapannat olivat takaa avoimia ja olisivat siis lähteneet irti pelkästään vetämällä. Lisäksi ne samoin kuin rannekahleet kiinnitettiin toisiinsa vain jonkinlaisilla nipsuilla jotka luultavasti saisi vähän väkertämällä niin ikään irti. Tällainen paikka, eikä siellä tunnettu lukkoja!


Ainoat tilanteet, joissa naiset eivät olisi päässeet itse irti, näyttivät olevan ne piiskauskohtaukset joissa heidät kiinnitettiin rannekahleista kädet eri suuntiin levitettyinä. Tällaisia kohtauksia nähtiin muutama ja ne lisäsivät tapahtumiin hiukan aitouden tuntua.


Siltikin oli pakko myöntää, että kuvankaunis Corinne Cléry oli varsin viehkeä näky levätessään vuoteellaan alasti, kädet kaulalle ja ketju kaulapannasta seinään kiinnitettynä. Hiukan koomisen oloinen vanginvartija (valet) Pierre (Jean Gaven) hiippaili O:n huoneeseen aamutuimaan. Sitten alkoi tietenkin aamuruoskinta! Täällä aamutoimet alkavat näköjään kello kahdeksan.


Päivällä näkyi selvästi, että O oli kaikkea muuta kuin ainoa kurssilainen: niukasti puettuja naisia oli paikalla paljon. Linnan suuressa salissa nähtiin, miten täyden palvelun talo se olikaan. Yksi naisista kaivoi vain pienen vinkin saatuaan miehen elimen esille housuista ja toinen levittäytyi tarjolle. Millähän naiset pidetään täällä koko ajan kosteina, että ne ovat sitten aina valmiina kun niihin vain tökkää? Rypsiöljyllä?


Ruokailuun mentiin tiukasti parijonossa ja tissit paljaina. Mieleen tuli jokin vanha Robert Palmerin musiikkivideo. Ruokapöydässä O ei vastannut Pierren flirttailuun, joka tosin olikin vain pähkinän heitto häntä kohden. Niinpä mies kaatoi O:lle lisää viiniä. Ehkä muutut vähän vastaanottavaisemmaksi pienessä hiprakassa, tuntui olevan taka-ajatus.


Seuraavaksi nähtiin todella vaikuttava yhdyntäkohtaus linnan portaikossa, kun Pierre ei pystynyt enää vastustelemaan mukanaan taluttamansa O:n suloutta. Olipa hienosti valittu paikka tällaiseen! Seinällä oli niin upea ikoni, että ymmärrettävästi oli ihan pakko ruveta touhuamaan sen edessä, siis jo esteettisistäkin syistä. Pierre ei ottanut kohtauksen aikana edes housuja jalastaan, mutta vaikutti kyllä silti tyytyväiseltä.


Nautinnon hetkien jälkeen Pierre jatkoi keskeytynyttä matkaa, taluttaen O:n omaan tilavaan maapohjaiseen halliin linnan kellarissa. Hän oli selvästikin päättänyt ottaa kaunottaren omaan käyttöönsä. Pakenemisen esti täällä katosta riippuvan ketjun kiinnittäminen O:n kaulapantaan, siis siihen niskan puolelta avoimeen.


Seurasi näyttävä kollaasi kurssipäivistä: Pierre kävi välillä tuomassa O:lle ruokaa, sitten hän ruoski tätä, sitten ruokaa jne. Eiköhän tuosta vähitellen opi. Lopulta O vapautettiin kurssinsa päättyessä ja René haki hänet pois. O vilkaisi lähtiessään linnan muurinharjalle, jossa Pierre poseerasi ison ja solakan koiran kanssa. Hän oli löytänyt jo uuden lemmikin.


Koulutus oli ohi ja siirryttiin takaisin arkeen linnan ulkopuolella. Heti aluksi katsomallani kanadalaisella blu-rayllä oli pitkähkö kohtaus, jota ei elokuvan lyhyemmissä versioissa ole. Siinä René antoi O:lle puhelimitse käskyjä tämän vaatteisiin liittyen sekä käski tämän odottaa tuloaan kotona alasti.


Tämän sekä myös kaksi muuta lisäkohtausta erotti helposti siitä, että niiden aikana puhuttu kieli muuttui yhtäkkiä ranskaksi ja kuvan alareunaan ilmestyi englanninkielinen tekstitys.


Tarina muutti muotoaan, kun René esitteli O:n tämän uudelle omistajalle. Tämä oli myöhäistä keski-ikää elävä, jonkin verran jo harmaantunut yläluokkainen herrasmies Sir Stephen (Anthony Steel). Eikö O:ta siis koulutettukaan Renén tarpeisiin?


Tässä sekä myös jatkossa alkoi käydä ilmeiseksi, ettei O:ta ollut alun perinkään oikeastaan koulutettu seksiorjaksi, vaan ainoastaan tiettyyn salaseuraan kuuluvien miesten aina valmiiksi seksileluksi. Tästä merkkinä tämä piti vasemman kätensä etusormessa aina sormusta, jossa riippui mikrokokoinen kahlerengas. Sen olemassaoloon saattoi kuka hyvänsä samaan salaseuraan kuuluva mies vedota, kun sattui panettamaan.


Yhdessä elokuvan avaindialogeista Sir Stephen nimenomaan sanoikin O:lle, että tämän supervoima oli valmius ja myös halu ryhtyä harrastamaan seksiä kenen hyvänsä miehen kanssa, joka vain osoittaa hänelle huomiotaan. O kiisti tämän, mutta kyllä väite silti aika paikkansapitävältä näytti.


O sai tehtävän Sir Stepheniltä ja Renéltä, joista jälkimmäinen oli tässä vaiheessa enää jonkinlainen co-owner. O:n pitäisi vietellä kaunis malli Jacqueline (Li Sellgren), jotta tämä voitaisiin vuorostaan viedä Roissyn linnaan koulutettavaksi. Osasyynä tähän oli, että René oli kiinnostunut Jacquelinesta nyt kun O oli siirtynyt Sir Stephenille.


Tämän ovelan suunnitelman onnistumista odotellessa O:lla alkoi orjattaren jatkokurssi, nyt vanhemman naisen nimeltä Anne-Marie (Christiane Minazzoli) opissa. Paikkana ei ollut enää Roissy vaan jokin muu isohko talo, jossa oli hänen lisäkseen opissa neljä muutakin nättiä nuorta naista opissa. Nämä kantoivat samanlaisia nahkakahleita kuin Roissyssä, mutta vaatteet eivät olleet yhtä antavia rintojen kohdalta.


Kuului aikamoinen hihitys, kun naiset vetivät kaikki yhdessä O:n korsettia tiukemmalle. Täällä piiskattavien kädet kytkettiin toisistaan erilleen, joten saavutettiin paljon enemmän aitouden tuntua. Ja kyllä olikin aika kova kuri tässä talossa. O pääsi sekä rajun piiskauksen kohteeksi että piiskan kahvapäähän.


Kaikella tällä oli myös tarkoitus. Oleskelu Anne-Marien kurssilla huipentui tilanteeseen, jossa Sir Stephenin nimikirjaimet ikuistettiin polttoraudalla hänen alaselkäänsä. Vielä hetkeä ennen kuin tämä tehtiin, hänelle annettiin tilaisuus kieltäytyä, mutta ei hän, antaa mennä vaan. Sitten merkittiin ja sen jälkeen O vapautui jälleen, nyt myös jatkotutkinnon paperit kuvaannollisesti taskussaan.


Sir Stephen oli jo aikaa sitten rakastunut O:hon vaikka vielä ensitapaamisen aikaan oikein korosti sitä, ettei tuntenut mitään tätä kohtaan samalla kun yhtyi tähän takaapäin. Loppuun siis vähän romanttista virettä: mies lähti O:n kanssa veneilemään pieneen lampeen. O roiski iloissaan vettä Sir Stephenin päälle hupaisassa kohtauksessa, jota katsellessa tämän saattoi odottaa pian hermostuvan ja täräyttävän orjatartaan airolla päähän.


Olen katsonut elokuvan useita kertoja aiemminkin, mutta vasta tällä katselulla ymmärsin sen lopun. O kertoo Sir Stephenille, että kaiken yhdessä koetun jälkeen myös tämän pitäisi olla valmis kokemaan kipua rakkaansa vuoksi, ja tumppaa sitten tupakan miehen kämmenselkään, mikä jääkin sitten elokuvan viimeiseksi kuvaksi.


Vasta nyt älysin, että tupakka jättää Sir Stephenin käteen O:n muotoisen jäljen. O siis polttomerkitsi Sir Stephenin omalla nimikirjaimellaan samalla tavoin, kun Sir Stephen aiemmin O:n! Aika nokkelaa!


Kanadalaisen blu-rayn kuvanlaatu on toivottoman suttuinen ja pehmeä, mutta en ole koskaan aiemminkaan nähnyt elokuvasta yhtään sellaista videoversiota jonka kuva ei olisi ollut molempia. On tämä silti tavallista dvd:tä parempi, vaikka ei ylläkään tasolle jolla blu-rayt useimmiten ovat.





	
BEAST IN HEAT


Italia 1977


Ohjaus: Luigi Batzella


Pääosissa: Macha Magall, Gino Turini, Edilio Kim


Katsottu: 24.3.2025


Formaatti: Blu-ray

Otetaanpa tähän väliin yksi italialainen natsieksploitaatioelokuva. Niitähän oli kahdessa aiemmassakin kirjassa yksi kummassakin: ensimmäisessä Sergio Garronen S.S. Camp 5: Women’s Hell ja toisessa Cesare Canevarin mestarillinen Gestapo’s Last Orgy. Nyt vuoron saa Luigi Batzellan kalkkunamainen mutta tehokas video nasty Beast in Heat.


Nämä kaikki kolme elokuvaa ovat vuodelta 1977, joka on ilmeisesti ollut lajityypin todellinen huippuvuosi. Samana vuonna on niiden lisäksi julkaistu mm. Fabio De Agostinin Red Nights of the Gestapo ja Bruno Mattein S.S. Girls, joita en kyllä uskalla luvata tulevien kirjojen sisällöksi kun ne alkavat olla jo vähän liian tylsiä uudelleen katsottaviksi. Eikä minulla ole niitä enää edes levyinä hyllyssä vaikka olen kyllä molemmat aiemmin omistanut.


Beast in Heat on tämän viisikon ehdottomasti hauskin teos. Sen asema brittien muinaisella video nasty -listalla on jälleen yksi osoitus saarivaltakunnan sensorien huumorintajun puutteesta. Jotkin elokuvan tapahtumat ovat toki periaatteessa raakoja, mutta ne on toteutettu niin kökösti, ettei niitä voi mitenkään ottaa vakavasti. Jo elokuvan aloittava lyhyt jakso, joka esittelee keskushenkilöitä nostaa tunnelman ja odotukset korkealle.


Tohtori Ellen Kratsch (Macha Magall) on kaunis mutta ilkeä ja hiukan sadistinenkin tiedenainen, joka on kolmannen valtakunnan palveluksessa yltänyt huikeaan tieteelliseen saavutukseen. Hän on luonut elokuvan nimessä mainitun Beastin, joka on lyhytkasvuinen ja karvainen villi-ihminen. Tätä säilytetään isossa häkissä, jossa tämä vain ulvoo, hyppii, huutaa, raiskaa raivokkaasti ulottuvilleen tuodut alastomat naiset ja oikein innostuessaan repii näiltä vielä häpykarvat irti tunkien ne suuhunsa.


Tätä demotaan heti elokuvan aluksi heittämällä vastusteleva naishenkilö Beastin käsittelyyn. Lienevätkö brittisensorit edes pystyneet katsomaan pitemmälle. Beastin ulvonta ja riehakas käytös pelkästään naurattavat, minkä lisäksi tuntuu hauskalta, että ohjaaja on hyväksynyt lopulliseen printtiin otot tämän häkin kaltereista, jotka eivät ole millään pysyä paikallaan koko esityksen aikana – lienevätkö olleet maalattua vaahtomuovia.


Myös ilkeää tohtori Kratschia on vaikea ottaa tosissaan tämän kehuskellessa paikalla olevalle yleisölle miten hieno tieteellinen läpimurto Beast on. Millä tavoin? Olion tarkoitusta on vaikea keksiä. (Minun on henkilökohtaisesti lisäksi vaikea uskoa tohtorin ilkeyteen, koska Macha Magall muistuttaa niin kovin paljon ulkoisesti erästä tuntemaani oikein mukavaa naishenkilöä.)


Paheksuvan miestohtorin katseen alla järjestetty demo päättyy, kun elokuva on pyörinyt vasta noin kahdeksan minuuttia. Sen jälkeen siirrytään seuraamaan elokuvan toista juonta niin pitkäksi aikaa, että Beast nähdään kuvissa seuraava kerran vasta kun elokuvaa on jäljellä enää tasan puoli tuntia.


Tohtori Kratsch sentään käväisee tuonakin aikana kuvissa hetkittäin, mutta enimmäkseen seurataan vain hiukan tohelon italialaisen vastarintaliikkeen touhuja natseja vastaan. Tämä tuntuu hiukan erikoiselta, kun muistetaan että Italia sentään oli toisessa maailmansodassa saksalaisten liittolainen. On kuin Beast in Heat kuvaisi eräänlaista vaihtoehtoista menneisyyttä.


Natsien marssikohtauksen yhteydessä näitä vastaan horjunut vanha ukko näytti siltä kuin olisi osunut kameran eteen vahingossa, ihmetellen että kuvataanko täällä jotain. Saman kohtauksen huipentuma, jossa vanha mummo puukotti yhden sotilaista ja tuli sitten ammutuksi sarjatulella ilman, että yksikään veripanos laukesi, tuntui sekin komedialliselta etenkin kun inha natsi oli juuri hetkeä aiemmin heittänyt kääröissä olleen pikkuvauvan ilmaan ja sen jälkeen ampunut asetovereineen siihen tarkkuutta kuin savikiekkoon.


Italialaisen vastarintaliikkeen edesottamusten seuraaminen alkaa kuitenkin pidemmän päälle tylsistyttää eikä ole edes kovin hauskaa, ellei vitsiksi lasketa sitä, ettei yksi miehistä kykene tappamaan ketään edes sodassa, ja kuitenkin hän on ryhmänsä räjähde-ekspertti.


Välillä seurataan sotakohtauksia jostakin aivan eri elokuvasta, filmilaadunkin näyttäessä toisenlaiselta. Kyseessä on mahdollisesti ohjaaja Batzellan sotaelokuvan The Desert Tigers ylijäämäpaloista. Tuo elokuvakin tosin on juonikuvauksen perusteella enemmän keskitysleirieksploitaatiota kuin sotimista, on myös vuodelta 1977 ja minulta näkemättä.


Nuo toisen elokuvan pätkät aiheuttavat yhden hupaisan jatkuvuusvirheenkin, kun siinä natsisotilasta vaaninut mies hyökkää äkisti piilostaan tämän kimppuun tilanteessa, jossa pääelokuvan vastarintaliike on yhä piilossa, kaikki ovat paikalla, ja hyökkää samalla tavoin vasta tuon jälkeen. Kuka oli tämä ylimääräinen sotilas, joka otti ennakkoa?


Kun pitkän tauon jälkeen palaamme Beastin häkkiin, tämä vihdoinkin repii irti ja syö yhden uhrinsa häpykarvoitusta; kenties ennakoiden tulevaisuuden naisten alapääkampausmuotia vähemmän karvaiseen suuntaan. Toista naista piinattiin rotilla, joiden oli kuitenkin helppo tunnistaa olevan harmittomia marsuja (eihän niillä ollut edes häntiä), jotka olivat liian laiskoja edes liikahtamaan tämän vatsan päällä saati sitten syömään itseään sen sisäpuolelle kuten olisi pitänyt.


Elokuvan paras repliikki oli kirjoitettu nuorelle naiselle, jolta kiskottiin pihdeillä kynsiä irti. Tämä lausui suorastaan moittivalla äänensävyllä kiduttajalleen: ”You’re hurting me!” Ja kuten oli helppo arvata, ihan lopussa ilkeä tohtori Kratsch pääsi vuorostaan tekemään tuttavuutta Beastin kanssa.


Epäselväksi jäi, keitä kidutettavat naiset olivat. Italiaan paenneita juutalaisia? Kidutuskammiossa riippui kyllä myös miehiä, joista yhden eläytyminen peniksensä irtileikkaukseen oli ikimuistoinen, mutta he olivat kaikki vastarintaliikkeen kiinni jääneitä jäseniä.


Olen pitkään pitänyt Beast in Heatin pisteitä tilastoissani kahdeksikossa, mutta nyt jouduin viimein pudottamaan ne seiskaan. Vaikka kaikki kohtaukset joissa Beast ja/tai tohtori Kratsch esiintyvät ovat lajityypin eliittiä, sisältää kokonaisuus kuitenkin aivan liikaa vastarintaliikkeen miesten toikkarointia ansaitakseen kahdeksaa pistettä.


Ohjaaja Luigi Batzellan aiempi teos Nude for Satan (1974) arvioitiin CineActive 1:ssä. Siihen on suositeltavaa tutustua, jos tästä tykkää, vaikka elokuvien aihepiiri on hyvin erilainen.


Severinin blu-rayn kuvanlaatu vaihtelee aika paljon ollen enimmän aikaa korkeintaan keskitasoa. Välillä näemme kokonaisia ottoja, joiden kuva on aivan sumea, sitten yhtäkkiä kuva terävöityy saman kohtauksen sisällä. Toisesta elokuvasta mukaan leikatut kohdat ovat surkeimmassa kunnossa: paitsi että ne ovat ihan eri värisiäkin kuin muu elokuva, ne ovat myös hyvin epäskarppeja ja täynnä kulumia.





	EMANUELLE AND THE LAST CANNIBALS


Italia 1977


Ohjaus: Joe D’Amato


Pääosissa: Laura Gemser, Gabriele Tinti, Nieves Navarro


Katsottu: 7.3.2025


Formaatti: Blu-ray

Sen jälkeen kun alkuperäinen Emmanuelle (1974) osoittautui hitiksi, ei kestänyt kauan kun kopioijat ilmaantuivat paikalle. Aivan ensimmäinen Laura Gemserin tähdittämä teos Musta Emanuelle (1975) oli vielä Bitto Albertinin ohjaus mutta jo sitä seurannut Musta Emanuelle Kauko-Idässä (1976) oli yhden miehen eksploitaatiotehdas Joe D’ Amaton (Anthropophagus ja Absurd, kts. CineActive 2, sekä Erotic Nights of the Living Dead tässä kirjassa jäljempänä) käsialaa.


Tämän jälkeen D’Amato ja Giuseppe Vari ohjasivat Emanuelle -elokuvia vuorotahtiin siten, että jo vuoden 1977 Emanuelle and the Last Cannibals oli niistä järjestyksessä kuudes. Kaikkien elokuvien nimiosassa esiintyi kuvankaunis Laura Gemser. D’Amato oli ilmeisesti aavistellut, että italialaiset kannibaalielokuvat olivat nousemassa laajemmin suosituiksi, mikä oli tavallaan tottakin, ja teki oman versionsa niistä jo hyvissä ajoin.


Elokuvan aluksi näemme Emanuellen soluttautuneena hullujenhuoneelle ja kuvaavan tapahtumia siellä nukkeen piilotetulla kameralla. Aina kun kuva otetaan, nuken silmät räpsähtävät. Tällaista se oli ennen kännykkäkameroita.


Tilanne muuttui kiinnostavaksi Emanuellen hiivittyä keskellä yötä yhden ongelmallisen naispotilaan huoneeseen, jossa tämä makasi vuoteellaan tiukasti pakkopaidalla ja lepositeillä kiinnitettynä, mutta alapää tietenkin paljaana. Aiemmin päivällä nainen oli hyökännyt yhden hoitajista kimppuun ja purrut tältä toisen rinnan irti, mikä herätti epäilykset siitä, että kyseessä oli kannibaali.


Emanuelle osasi onneksi vetää oikeista naruista. Hän hyväili ja hieroi kauniissa kohtauksessa kiinni sidotun naisen haarojen väliä, jolloin tämä oli paljon rauhallisempi, sekä nappaili kuvia. Jälkeenpäin tästä oli helppoa löytää johtolankoja. ”Hänellä on tatuointi häpynsä yläpuolella!” Sitä ei katsoja ollut luultavasti lainkaan huomannut, kun oli vaan katsonut että mikäs siinä sen alapuolella oli. Se oli pillu!


Pian tämän löytöretken jälkeen Emanuelle tutustui komeaan mieheen nimeltä Mark Lester (Gabriele Tinti), joka mitä ilmeisimmin järjesti retkiä Amazonille ennen kuin alkoi ohjata elokuvia, kuten klassikkoelokuvan Commando (1985), aivan mahtavaa.


Emanuellella oli kuitenkin jo ennestään miesystävä, jonka kanssa hän halusi vielä kerran yhdyntää ennen reissuun lähtöä. Todella kiihottavassa paikassa he sitten ryhtyivätkin rakastelemaan: ulkosalla jonkin sataman reuna-alueella. Taustalla soi sentään onneksi romanttisen ihana kappale. Näistä 1970-luvun rakastelukohtausten taustamusiikeista saataisiin koottua hieno soundtrack-levy. Miesystävälle olisi pitänyt vihjata, että se tuntuu paremmalta kun ottaa housut pois.


Seuraavaksi Emanuelle jo antautuikin Mark Lesterille pitkässä ja hellässä seksikohtauksessa. Pitää muistaa, että Lesteriä näyttelevä Tinti oli Laura Gemserin mies oikeassakin elämässä, joten kuviin saatiin aitoa tunnetta.


Sitten siirryttiin pääjuoneen. Hullujenhuoneella hoitajaa purreen naisen pillun yläpuolelle tehdyn merkin perusteella oli päätelty, että tämä kuului kannibaaliheimoon, jonka olemassaolosta Emanuelle saisi hyvän skuupin. Oli siis aika lähteä porukalla matkalle Amazonin alueella sijaitsevan Mato Grosson viidakkoon etsimään todisteita.


Ensimmäinen etappi oli viidakon laidalla sijaitseva tukikohta, josta porukka opastettiin kohti syvemmällä sijaitsevaa lähetyssaarnaajien asemaa. Tätä varten joukkoon liittyi kaunis nuori Isabelle (Monica Zanchi), joka ehti jo ennen lähtöä kiihottua seurattuaan salaa Emanuellen ja Mark Lesterin jälleen yhtä yhdyntää. Lisäksi mukaan lähti kiltin oloinen nunna, sisar Angela (Anne Maria Clementi).


Viidakkoretken alkuosa oli suorastaan idyllinen. Kun Emanuelle ja ihana blondi Isabelle pesivät toisensa puhtaaksi joessa, saattoi katsoja todeta sen olevan kauneinta, mitä kaksi naista voi keskenään tehdä. Siinä tulivat vaginatkin kunnolla puhtaiksi: kumpikin pesi ne toisiltaan hellästi ja huolella. Kohtauksen jälkeen naiset katsoivat vielä toisiaan merkitsevästi veneessä. Välillämme on nyt side, tuntui käsikirjoitus vihjaavan.


Retkue päätyi lähetyssaarnaajien asemalle ilman sen kummempia ongelmia, mutta siellä odotti ikävä yllätys. Isä Morales, jota oltiin tultu etsimään, oli tapettu ja paikalla oli enää kolme henkilöä: omien sanojensa mukaan metsästämään tullut Donald McKenzie (Donald O’Brien, Zombi Holocaust, kts. CineActive 2), tämän seksuaalisesti turhautunut vaimo Maggie (Nieves Navarro) sekä pariskunnan lihaksikas ja komea musta palvelija Salvador (Percy Hogan).


Pariskunnan ongelmat oli helppo havaita, kun McKenzie ja tämän uhkea rouva Maggie nukkuivat alasti, paitsi ettei rouva saanut unta ja alkoi hieroa itseään. Alkoi kova hinkkaus: Maggie hipelöi pilluaan, ulkona odotellut Salvador asettaan. Lopulta tämän kaksikon oli pakko paeta metsään toteuttamaan halujaan.


Myös McKenzie, eli tuleva Dr. Butcher heräsi tähän, mutta ei nostanut asiasta sen isompaa meteliä vaan hiipi ainoastaan seuraamaan pusikosta, miten Salvador nai hänen vaimoaan. Ai jaa, tuotako se vaimo on koko ajan pyydellyt, tämä kenties ajatteli. Ja jos mies hyppäisi yhtäkkiä näkyville piilostaan ja yllättäisi lempivän parin, niin Salvador varmaan sanoisi: ei tää oo sitä miltä näyttää!


Vastoinkäymisiä riitti, kun nuori ja kaunis Isabelle putosi upottavaan suolampeen. Miksi juuri hän? Ei kai hän vain ole raskaana. Sisar Angela halusi poistua muiden joukosta. ”Salvador! Mene mukaan!” muut kehottivat. Voi ei, miksi aina minä, Salvadorin saattoi arvata ajattelevan. Tämä palasi kuitenkin kohta takaisin muiden luo huutaen: ”Sister has disappeared!” Sisar ilmeisesti vain meni pusikkoon, eikä häntä näkynyt enää sen jälkeen.


”Kirottua!” huusi impotentti McKenzie, kun sisar Angelan pää löytyi sittemmin seipään nenästä. Se olikin varmaan vahvinta mitä tuossa tilanteessa saattoi sanoa. Muuten olisi R-rating uhannut. Pikku hiljaa alkoi selvitä, miksi McKenziet halusivat edetä viidakossa kaikista vastoinkäymisistä piittaamatta: he etsivät alueelta pakkolaskun tehnyttä lentokonetta, jonka lastina oli ollut arvokkaita timantteja.


”Täällä on radio!” joku huusi porukan tultua lentokoneen hylylle. Nyt olisi varmastikin hyvä tilanne kuunnella viimeisin top 10! ”Voi Maggie”, valitti McKenzie sen jälkeen, kun kannibaalit olivat vieneet hänen vaimonsa. Tästä oli tulossa Maggi lihaliemikuutio, melko kirjaimellisesti.


Onneksi edelleen hengissä olevien avuksi löytyi heti kumivene juuri kun sille oli tarvetta. Sitten kannibaalit jo hyökkäsivätkin. Yllättävän paljon kannibaalit syövät nyt ihmisiä, ottaen huomioon ettei kukaan ollut tätä ennen kuullut niistä mitään 50 vuoteen, kuten elokuvassa aiemmin todettiin. Nyt ne varmaan lyövät itsensä uudelleen läpi.


Onneksi Emanuelle ja Mark Lester olivat kahdestaan veneessä turvassa kauempana, josta he pystyivät seuraamaan tilanteen kehittymistä joutumatta itse vaaraan. ”Katso, Isabelle!” Mark Lester sanoi huomatessaan mitä tälle oltiin tekemässä. On se hyvä kun ne seuraa tätä tuolta kaukaa tekemättä mitään.


Vuorossa oli rituaali, jossa heimon jokainen mies nai alastonta Isabellea vuoron perään. Ensimmäisenä vuoroon tullut mies näytti aivan Kissin rumpalilta. Ihanaa, rock-tähti nai minua, Isabelle ehkä ajatteli. Sitten kulkue ryhtyi juoksemaan ja kantamaan häntä käsiensä varassa jonnekin, hiukan samaan tapaan kuin Tervasaaren juhannusjuhlissa.


Isabellen pelastaminen kannibaalien hallusta onnistui kuitenkin lopulta ja jopa sujui yllättävän nopeasti. Lopun opetus näytti olevan, että ammattitaitoinen toimittaja on valmis vaikka tappamaan hyvän kohu-uutisen eteen.


88 Filmsin julkaiseman britti-blu-rayn kuvanlaatu oli varsin vaatimaton. Hiukan parempi kuin DVD, mutta silti aika säälittävä.





	
FOUL PLAY


USA 1978


Ohjaus: Colin Higgins


Pääosissa: Goldie Hawn, Chevy Chase, Burgess Meredith


Katsottu: 14.5.2025


Formaatti: 4K Ultra HD

Foul Play eli suomalaisittain Tyttö joka tiesi liikaa oli yksi nuoruuteni maagisia kokemuksia elokuvateatterissa. Keskikesällä 1978 jenkeissä ensi-iltansa saanut romanttinen rikoskomedia saapui Suomen kankaille vasta noin vuotta myöhemmin, jolloin olin 16-vuotias ja juuri äskettäin keksinyt, että elokuvat olivat minua juttuni.


Ensimmäinen katselukokemus oli niin voimakas, että menin teatteriin vielä toisenkin kerran; harvinaista mutta ei täysin tavatonta minulle nuorena. Foul Play taisi olla kuitenkin ihan ensimmäinen elokuva jonka näin teatterissa kahdesti, kaupallisessa näytöksessä molemmilla kerroilla.


Kino Lorberin huhtikuussa 2025 julkaiseman 4K UHD:n katselu pääsi aika lähelle noiden vuoden 1979 katselukertojen laatua. Elokuvan uusi masterointi on onnistunut lähes nappiin. Kuva on pääosin erittäin terävä ja värit hehkuvat luontevasti. Aivan referenssitasolle ei silti päästä, sillä etenkin ulkokuvissa erottuu myös paljon rakeisuutta ja taivaalla vilistää jälleen ajoittain valtava parvi mustia pisteitä. Joissakin yksittäisissä kohtauksissa kuvanlaatu on hetkittäin aika sumea.


Goldie Hawn (The Sugarland Express) on Gloria Mundy, hiljattain eronnut sanfranciscolainen nainen, joka tuntuu arastelevan uuteen miessuhteeseen päätymistä. Eräiltä cocktail-kutsuilta palatessaan hän poimii kyytiinsä mukavan tuntuisen Scottyn (Bruce Solomon), joka pyytää häntä treffeille elokuviin. Gloria on kiinnostunut miehestä ja hyväksyy pyynnön.


Miestä ei kuitenkaan teatterin edustalla näy ja pettynyt Gloria menee lopulta saliin yksin. Scotty ilmaantuu paikalle kesken esityksen, kehottaa Gloriaa varomaan ”kääpiötä” ja kuolee tämän käsivarsille. Seuranneen paniikin aikana ruumis kuitenkin katoaa eikä kukaan tunnu uskovan sen olleen paikalla alun perinkään.


Tapausta päätyy tutkimaan etsivä Tony Carlson (Chevy Chase yhdessä todella harvoista sympaattisista rooleistaan), jonka Gloria oli jo nähnyt alun cocktail-kutsuilla ja josta hän oli myös jonkin verran kiinnostunut. Tony ottaa ainoana Glorian huolet tosissaan ja näin saa alkunsa hauska, sydämeenkäypä ja hetkittäin varsin toiminnallinenkin tarina, jonka päähenkilöiden perimmäinen tavoite on estää suuren luokan salamurha.


Ranskalaissyntyinen ohjaaja Colin Higgins (1941–1988) on itse kirjoittanut ohjaamansa elokuvan ja onnistunut niin tehdessään luomaan aivan täydellisen viihdyttävän yhdistelmän romantiikkaa, jännitystä ja toimintaa.


Higginsin aiemmista käsikirjoituksista tunnetuin taisi olla hänen ensimmäisensä, Hal Ashbyn ohjaama Harold & Maude (1971). Sen perustella ei vielä välttämättä voinut arvata, että hänellä olisi potentiaalia tällaisen kepeän ja viihdyttävän suuren yleisönsuosikin kirjoittajaksi, mutta oli hänessä sittenkin.


Oman aikakautensa viihde-elokuvien joukossa Foul Play on ehdotonta huippuluokkaa. Muistan kahdesta teatterikokemuksestanikin, miten hienosti silloinen yleisö eli mukana sen hauskoissa käänteissä. Periaatteessa synkästä salamurhajuonestaan huolimatta elokuva on hattarankevyt ja ajoittaisesta väkivallastaan huolimatta ensisijaisesti komedia, jonka sydän on paikallaan. Hetkittäin liu’utaan jopa suoranaisen farssin puolelle.


Lyhyessä sivuroolissa nähdään piakkoin käsiteltävän kauhuelokuvan The Funhouse (1981) tähti Cooper Huckabee. Hän ottaa osaa lopun hurjaan taka-ajojaksoon, jossa hyödynnetään San Franciscon mäkisiä katuja täysillä, ilmeisenä esikuvana kymmenen vuotta aiemmin valmistunut Bullitt.


Lopun tilanne, jossa päähenkilöiden suutelu tapahtuu erittäin julkisesti, on aika häpeämättömästi kopioitu niin ikään jäljempänä käsiteltävään romantiikkaklassikkoon Love Actually (2003). Molempien elokuvien loppuun se sopii täydellisesti.





	

HARDCORE


USA 1979


Ohjaus: Paul Schrader


Pääosissa: George C. Scott, Peter Boyle, Season Hubley


Katsottu: 24.1.2025


Formaatti: Blu-ray

Paul Schraderin (Affliction, kts. CineActive 2) kirjoittama ja ohjaama Hardcore oli varsin yleinen nimike jo nuoruuteni, 1980-luvun alkupuolen videovuokraamoissa. Jostakin syystä en koskaan kiinnostunut siitä niin paljon, että olisin sen kuitenkaan vuokrannut. Niinpä näin sen ensimmäistä kertaa vasta nyt, brittiläiseltä blu-rayltä, osapuilleen 46 vuotta sen ensi-illan jälkeen.


Sotaklassikosta Patton (1970) parhaan miespääosan Oscarin voittanut, joskin sen vastaanottamisesta kieltäytynyt George C. Scott on Michiganin Grand Rapidsissa asuva ja vaikuttava yrittäjä Jake Van Dorn. Hänen perheensä ja ystäväpiirinsä on syvästi uskonnollinen ja tunnustaa nimenomaan kalvinistista uskoa jollaisen piirissä myös ohjaaja Schrader varttui.


Kun Jaken teini-ikäinen tytär katoaa odottamatta eikä poliisista tunnu olevan apua, hän palkkaa yksityisetsivä Mastin (Peter Boyle) etsimään tyttöä. Etsinnän tulos on järkyttävä: Mast paikantaa tämän jossakin päin Kaliforniaa tehdystä halvasta pornofilmistä. Uskovalle miehelle tämä on luonnollisesti valtava järkytys ja kun Mast ei näytä saavan mitään aikaan, hän joutuu lopulta lähtemään itse jäljittämään tytärtään pornon kaupallistaneesta maailmasta.


Uskovainen mies joutuu muuntautumaan kokonaan uudenlaiseksi persoonaksi edetäkseen tutkimuksissaan. Todella kiinnostaviksi ne muuttuvat vasta kun hän palkkaa avukseen seksityötä tekevän Nikin (Season Hubley, Escape from New York, Vice Squad), jonka kanssa käytävät dialogit ovat ensiluokkaisesti kirjoitettuja. Nikistä tulee lopulta elokuvan kaikkein traagisin hahmo; uhri, jota lähisukulainen ei ole tulossa auttamaan pois hyväksikäytön kierteestä.


Useita muitakin laadukkaita elokuvia kirjoittanut ja/tai ohjannut Schrader tietää miten pitää katsoja otteessaan. Scott on loistava näyttelijä ja kannattelee kokonaisuutta yksinkin. Hubley tuntuu päätyneen tämän roolin tuloksena typecastatuksi seksityöläiseksi: Vice Squadissa (1982) hänen roolinsa on vielä tätä merkittävästi isompi.


Loppukevennyksenä on vielä pakko mainita, että elokuvassa mainittu kuvitteellisen pornoelokuvan nimi Bang the Nun Slowly on todella nerokas. Hihittelin sille pitkän aikaa elokuvan katsomisen jälkeen.


Indicatorin brittiläinen blu-ray on laadultaan kaikin puolin OK.





	
ALIEN


USA/Iso-Britannia 1979


Ohjaus: Ridley Scott


Pääosissa: Sigourney Weaver, Tom Skerritt, John Hurt


Katsottu: 27.10.2020


Formaatti: 4K Ultra HD

Avaruudellisten kauhuelokuvien klassikko Alien julkaistiin 4K UHD -formaatissa jo keväällä 2019, viisi vuotta ennen CineActive 1:ssä esiteltyä Aliensia. Toivottavasti sarjan kruununjalokiveä Alien 3 ei tarvitse odottaa toista viittä vuotta. Itse vastustelin Alien 4K:n ostoa puolitoista vuotta, mutta annoin lopulta periksi syksyllä 2020, kun tarvitsin yhtä lisänimikettä saadakseni levypaketin tarjoushinnalla.


Teattereihin tullessaan Alien oli edelläkävijä. En muista, että sitä ennen olisi yleisöille edes yritetty esittää avaruusalusta eräänlaisena kummitustalona. Kolkko äänisuunnittelu ja oudot visuaalit saavat katsojan hermostuneeksi jo alkutekstijakson aikana. H. R. Gigerin suunnittelema hirviö oli sekin hurjuudessaan ennennäkemätön. Alien ikään kuin toi lajityypin kertaheitolla nykyaikaan, saaden samalla liudan jäljittelijöitä – joista yksi, italialainen Contamination (1980) käsitellään tässä samassa kirjassa hieman jäljempänä.


Sittemmin pitkän, kymmenien elokuvien mittaisen uran (mm. jäljempänä käsiteltävät Gladiator -elokuvat vuosilta 2000 ja 2024) tehnyt Ridley Scott ohjasi vasta toista pitkää elokuvaansa; esikoinen oli vuoden 1977 The Duellists. Käsikirjoittaja Dan O’Bannon oli aiemmin tehnyt John Carpenterin kanssa tämän esikoiselokuvan Dark Star (1974).


Tuotantoportaassa vaikutti ohjaaja Walter Hill (The Warriors, Southern Comfort), joka edelleen kertoilee itse asiassa kirjoittaneensa Alienin keskeisiltä osin yhdessä David Gilerin kanssa, vaikka se onkin kreditoitu O’Bannonille hänen ja Ronald Shusettin tarinasta. Otapa tuosta selvää. Toki kreditoinnit saattavat Hollywoodissa mennä joskus aika oudosti sopimusteknisistä syistä johtuen.


Kaikki tuntevat elokuvan tarinan, joten siitä on turhaa kirjoitella pitkästi. Kaukana sekä tulevaisuudessa että avaruudessa liikkuva rahtialus poimii hätäsignaalin tuntemattomalta planeetalta, menee tutkimaan sitä ja saa onnettomien sattumien tuloksena kyytiinsä elokuvahistorian hurjimman avaruushirviön. Seuraa piinaavia hetkiä aluksen hämärillä käytävillä, kun vapaaksi päässyt olio nitistää astronautin toisensa jälkeen.


Avaruuteen sijoittuvia elokuvia tehtiin samoihin aikoihin muitakin, aivan A-luokassakin, mutta Alien taisi olla niistä suunnilleen ainoa joka käytti ulkoavaruutta ensisijaisesti kauhuelokuvan ja vasta toissijaisesti tieteiskuvauksen näyttämönä. Se oli omalta osaltaan myös käynnistämässä kauhuelokuvien aaltoa muiden vuoden 1979 kesän uutuuksien kuten The Brood, Dawn of the Dead, Prophecy ja The Amityville Horror kanssa. Niitä korkeaprofiilisimpana sen vaikutus on varmastikin ollut suurin.


Itse missasin Alienin kokonaan elokuvateattereissa, en osaa sanoa miksi. Kauhuelokuvat kyllä kiinnostivat minua jo, mutta jostakin syystä sen juonitiivistelmä ei houkuttanut minua. Lisäksi se tuli ehkä ajallisesti hiukan liian aikaisin, koska uskaltautuin toden teolla katsomaan kauhuelokuvia teattereissa kun olin hieman lähempänä 18 vuoden ikää, käytännössä vajaata vuotta myöhemmin.


Tämän lisäksi en myöskään ollut siitä niin innoissani, että olisin antanut teatteriversiolle koskaan enempää kuin 8 pistettä. Vasta kun Scottin ohjaajanversio julkaistiin paljon myöhemmin, nostin sen pisteet yhdeksään, jossa olen edelleen.


Alienin 4K UHD -julkaisu on laadultaan melko hyvä. Tietysti osa sen loistokkuudesta hukkuu hämärille käytäville, mutta heti kun on vähän valoisampaa on helppo huomata kuvan olevan skarppi.





	THE BROOD


Kanada 1979


Ohjaus: David Cronenberg


Pääosissa: Art Hindle, Oliver Reed, Samantha Eggar


Katsottu: 11.4.2025


Formaatti: 4K Ultra HD

Kaikkien aikojen suosikkiohjaajani David Cronenbergin The Brood kuuluu niihin elokuviin, joita muistelen aina lämmöllä johtuen nuoruuden nostalgiasta. Koska sitä ei ikinä tuotu levitykseen Suomessa, olin sen suhteen erityisen utelias ja niinpä tilasin sen itselleni originaalikasettina Britanniasta.


CineActive 1:ssä mainitsin Carrien arvion yhteydessä sen olleen kaikkien aikojen ensimmäinen omistamani VHS-originaali. Tässä kirjassa kohta vastaan tuleva An American Werewolf in London oli toinen tai kolmas. The Brood oli viiden ensimmäisen joukossa. Se oli julkaistu Britanniassa hiukan leikattuna. Katsoessani sitä kasetiltani en ollut koskaan aiemmin nähnyt sitä (kuten en myöskään Carrieta sitä ennen sen tultua Suomessa kokonaan kielletyksi).


The Brood maistui jo tuolloin nähtynä jonkinlaiselta siirtymältä Cronenbergin eksploitaatiovaiheesta (Shivers ja Rabid) kohti vakavampia aiheita. Tosin täysin vakavissaan Cronenberg ei tuntunut tuolloinkaan olevan, sillä häneltä oli juuri tullut ensi-iltaan kepeä kilpa-autoelokuva Fast Company 18. toukokuuta 1979. The Brood tuli levitykseen Yhdysvalloissa vain viikkoa myöhemmin (25.5. eli samana päivänä kuin edellä juuri käsitelty Alien) ja viikkoa sen jälkeen kotimaassaan Kanadassa (1.6.). Kovaa tykitystä sen vuoden alkukesään siis Cronenbergiltä.


Frank Carveth (Art Hindle) on päätynyt käytännössä viisivuotiaan tyttärensä Candyn (Cindy Hinds) yksinhuoltajaksi sen jälkeen, kun mielenterveysongelmista kärsinyt vaimo ja äiti Nola (Samantha Eggar) on suljettu yksityiseen hoitolaitokseen nimeltä The Somafree Institute of Psychoplasmics.


Laitoksen johtaja Hal Raglan (Oliver Reed) soveltaa Nolaan vallankumouksellista tekniikkaa, jolla tämä kykenee ulkoistamaan sisäisen raivonsa fyysiseksi olennoksi. Mutta mitä tapahtuu sen jälkeen, kun nämä lyhytkasvuisia ihmisiä muistuttavat mutta kasvoiltaan hirviömäiset olennot pääsevät irti, ”kostamaan” verisesti niille ihmisille, joita kohtaan mieleltään epävakaa ja vainoharhainen Nola kokee antipatiaa?


Kuten varsin yleisesti tiedetään, Cronenberg kävi 1970-luvun lopussa läpi kivuliasta avioeroprosessia. Hän onkin avoimesti myöntänyt, että The Brood oli tuon prosessin sivutuote ja että pahimillaan hänelläkin oli hetkiä, joina hänen teki mieli kuristaa vaimoaan – kuten Frank kuristaa elokuvan yhdessä kohtauksessa Nolaa.


Itse en ole koskaan ollut The Broodin kovin suuri fani. Ensikatselulla jäin seitsemään pisteeseen, tätä edellisellä taisin merkitä kasin, nyt oli taas aika palata pisteellä alaspäin. Aihe on ankea eikä kukaan henkilöistä ole kovin samastuttava, ei edes Frank. On kuin katsoisi vakavaa näytelmää tylsän kamarimusiikin säestyksellä. Howard Shoren uuvuttavaa soundtrackia tuskin tulisi koskaan kuunneltua ilman elokuvaa sen etualalla.


Myös tätä uutta 4K UHD -julkaisua ennen omistamani blu-ray oli brittiläisen Second Sightin työtä. Melkein yhtä hyvin olisin voinut jättää hyllyyni sen, sillä kuvanlaatu ylittää perus-HD:n tarkkuuden vain harvakseltaan. Värit hehkuvat kuitenkin kauniisti, ja uusi kansikuva on kerrankin paljon parempi kuin vanha, josta oli vaikea edes sanoa mitä se yritti esittää.





	
BEAUTIFUL GIRL HUNTER


Japani 1979


Ohjaus: Norifumi Suzuki


Pääosissa: Shun Domon, Natsuko Yashiro, Masaaki Satô


Katsottu: 29.4.2025


Formaatti: Blu-ray

Japanilaisen seksploitaatioelokuvan Beautiful Girl Hunter päähenkilö on nuori komistus Tatsuya (Shun Domon). Elokuva aloittaa hänen tarinansa kertomisen ihan alusta, eli ajasta jolloin hänet pantiin alulle.


Se nimittäin tapahtui varsin dramaattisissa merkeissä, kun mielipuolelta vaikuttava raiskaaja Hirukawa (Shôhei Yamamoto) oli tunkeutunut vauraan näköisen Jinnôn pariskunnan (Hiroshi Nawa ja Yûko Asuka) kotiin, lannistanut miehen ja ryhtynyt ottamaan vaimoa väkisin. Voimakkaasti dramatisoidussa jaksossa totisesti kiljuttiin ja nähtiin hurjia ilmeitä.


Alkutekstien jälkeen siirryttiin ajassa parikymmentä vuotta eteenpäin. Nyt Tatsuya oli täysi-ikäinen, kasvettuaan Jinnôn perheessä siitäkin huolimatta, että kasvatusisä oli koko ajan epäillyt tämän olevan raiskauksen tuloksena syntynyt. Jämeränä miehenä hän syytti kaikesta vaimoaan ja piteli tätä pahoin sidottuaan tämän ensin nöyryyttävästi kiinni shibari-tekniikkaa hyödyntäen.


Tatsuya osoittautui erikoiseksi nuoreksi mieheksi. Vaikka hän oli todella hyvännäköinen ja olisi saanut pesää melkein keneltä naiselta hyvänsä, hän halusi silti ottaa naiset väkisin. Ilmeisesti tämä taipumus oli seurannut häntä Hirukawalta saaduissa geeneissä. Opiskelijapiireissäkin juoruttiin, että Tatsuya saa monet opiskelijatytöt itkemään. Totta kai, tiesi elokuvan katsoja: ruoskimalla niitä! Kuvassa taisikin olla juuri yksi, joka söi, itki ja joi samppanjaa päälle.


Televisiossa esitettiin puhekilpailun voittanut puhe kokonaisuudessaan. Sen piti sievä nuori opiskelijanainen. Tatsuya tiesi välittömästi, että juuri tuo nainen hänen pitäisi saada napattua itselleen. Tatsuya asui aikuistuttuaan suuressa talossa, jossa oli tilava kellari. Sinne oli kätevää kerätä naisia ja kiinnittää nämä ketjuilla kiinni sen seiniin.


Kohta oltiinkin jo Tatsuyan talon kellarissa ja nähtiin siellä heti kärkeen todella hieno zoomaus kaapatun naisen pikkuhousuihin. Sitten molempiin nilkkasukkiin. Kameramiehellä on selvästikin ollut tässä kohtauksessa vapaat kädet. Kuultiin myös melkoinen äänitehoste naisen hieroessa haarojensa väliä. Se oli varmaan saatu aikaan vääntelemällä nahkalompakoita.


Puhekilpailun voittanut nainen tuntui jo tottuneen Tatsuyan vankina olemiseen. Hän istui kellarissa ketjun päähän kiinnitettynä tekemässä matematiikan tehtäviä, kun Tatsuya tuli paikalle antamaan hänelle ruokaa. Jokaisesta virheestä saat piiskaa, katsoja odotti tämän uhkaavan. Lopuksi Tatsuya kävi kuljettamassa tämän ruumiin meren rannalle. Siitä hait tulevat kaiketi syömään sen.


Elokuvassa käytettiin samaa äänitehostetta sekä naisen ollessa vessan pöntöllä että suihkussa. Samassa soi ovikello! Taasko siellä on joku nainen pyrkimässä sisään? No kyllä siellä kellarissa on vielä tilaa. Mutta ei, oven takana olikin Tatsuyan oikea isä Hirukawa, joka toi mukanaan hetkeä aiemmin Tatsuyalta melkein karkuun päässeen naisen punaisissa pikkuhousuissa, kantaen tätä olallaan. Tässä kohtaa oli helppo ennakoida seuraavaa dialogia: ”Mä toin sulle jotain tuliaisiksi...” ”Ei olis tarvinnut!”


Tatsuya päätti majoittaa isänsä mukavasti, joka kohta jo pomppikin sängyllä, kunnes putosi siltä pois katsojan nauraessa. Japanilaisissa elokuvateattereissa ei varmastikaan oltu naurettu tässä kohtaa vuoden 1979 syksyllä. Piakkoin tämän jälkeen myös isä päätyi vuorostaan Tatsuyan kellariin, kookkaaseen teräshäkkiin, jollaisiin tämä oli alkanut lukita myös vankina pitämiään naisia.


Beautiful Girl Hunter edustaa aikakauden japanilaisen seksploitaation uskomattominta laitaa. Samaan aikaan Euroopassa vaan katsottiin jotakin Halloweenia teatterissa eikä osattu kuvitellakaan että myös tällaisia elokuvia voisi olla olemassa. Ohjaaja Norifumi Suzuki oli kaiken huipuksi vielä kuvannut elokuvansa 2.35:1 -laajakangasformaatissa.


Ällistyttävän kokonaisvaikutelman viimeisteli amerikkalaisen blurayn kuvan oikein mainio laatutaso: se oli kirkas ja selkeä. HD-julkaisuksi se lähenteli referenssitasoa ja pesi monet heikoimmista 4K-julkaisuistakin.

